**pragmalingvistika**

Kód predmetu: 1ISJM/PPRAG/16

Akademický rok: 2020/2021

Študijný program: magisterský; slovenský jazyk a kultúra v kombinácii

Ročník: druhý

Semester: zimný

Forma výučby: seminár

Rozsah výučby: 0/1

Spôsob hodnotenia: priebežné hodnotenie

Počet kreditov: 2

Vyučujúca: prof. PhDr. Daniela Slančová, CSc.

Kontakt: Inštitút slovakistiky a mediálnych štúdií FF PU

 Katedra slovenského jazyka; č. 281

E-mail: daniela.slancova@unipo.sk

**Obsahové zameranie seminárov:**

1. Čo je pragmalinvistika? Pragmalingvistika v kontexte príbuzných vedných disciplín.
2. Komunikačný proces a jeho komponenty. Komunikačná situácia.
3. a) Jazykové funkcie: Karl Bühler; Roman Jakobson.

b) Komunikačné funkcie: podstata komunikačných funkcií a ich typológia. Aplikácia teórie komunikačných funkcií vo vybraných komunikačných sférach.

1. Teória rečových (komunikačných) aktov: James Austin, John Searle. Priame a nepriame rečové (komunikačné) akty. Podmienky úspešnosti rečových (komunikačných) aktov.
2. Princípy a zásady efektívnej komunikácie: Kooperačný princíp, zdvorilostný princíp, princíp irónie.
3. Princípy a zásady efektívnej komunikácie: Princíp postupnosti, priehľadnosti, ekonómie a expresivity.
4. Deixa: podstata deixy a jej druhy: personálna, časová, priestorová, sociálna, textová. Praktická aplikácia teórie personálnej a sociálnej deixy vo vybraných komunikačných sférach.
5. Dialóg ako základný spôsob verbálnej interakcie. Typológia dialógu. Princípy efektívne vedeného dialógu.
6. Konverzačná analýza. Východiská, princípy a praktická aplikácia.
7. Kritická analýza diskurzu. Východiská, princípy a praktická aplikácia.

**Základná literatúra:**

DOLNÍK, Juraj: Všeobecná jazykoveda. Bratislava: VEDA, vydavateľstvo SAV; Jazykovedný ústav Ľ Štúra SAV 2009, s. 248 – 315.

SLANČOVÁ, Daniela: Praktická štylistika. Štylistická príručka. Prešov Slovacontact 1994, 1996, s.: 68 – 101.

HIRSCHOVÁ, M.: Pragmatika v češtině. Praha: Karolinum 2013, s. 104 – 114.

**Odporúčaná literatúra:**

AUER, Peter: Jazyková interakce. Praha: Nakladatelství Lidové noviny 2014.

HIRSCHOVÁ, M.: Pragmatika v češtině. Praha: Karolinum 2013.

KLINCKOVÁ, Jana: Verbálna komunikácia z pohadu linvist(i)ky. Banská Bystrica: Univerzita Mateja Bela, Fakulta humanitných vied 2008.

MÜLLEROVÁ, Olga – HOFFMANNOVÁ, Jana: Kapitoly o dialogu. Praha: Karolinum 1994.

YAN HUANG: Pragmatika. Praha: Karolinum 2019.

**Požiadavky na absolvovanie predmetu:**

1. **Účasť** na seminároch (za každú účasť 0,5 boda – **maximálny počet bodov: 5**).

Študenti budú mať tému prezentovanú na hodine v základných orientačných bodoch. K nej budú dostávať interpretačné úlohy, ktoré si v opore o literatúru pripravia a ku ktorým sa spolu s vyučujúcou vrátia na nasledujúcej hodine.

**Priebežné hodnotenie I:** Každý študent vypracuje samostatnú interpretačnú prácu pozostávajúcu z nasledujúcich častí

* 1. Prepis hovoreného dialógu (minimálne 5 minút) z ľubovoľnej komunikačnej sféry (bežnej, mediálnej, náboženskej, športovej, umeleckej, dramatickej, úradnej, pedagogickej...)
	2. Analýza prepísaného textu (v opore o jeho zvukový originál) z hľadiska:
		+ komunikačných komponentov (identifikácia komunikačných komponentov);
		+ komunikačných funkcií – určenie základných komunikačných funkcií;
		+ časovej, priestorovej, personálnej sociálnej deixy;
		+ dodržiavania/nedodržiavania princípov a zásad efektívnej rečovej komunikácie.

Spôsob a termín odovzdania práce: v elektronickej podobe na mailovú adresu uvedenú v záhlaví, najneskôr deň pred termínom priebežného hodnotenia II.

**Počet bodov: 20 b.**

**Priebežné hodnotenie II**: Vedomostný test (maximálny počet bodov: **25 bodov**; minimálny potrebný počet bodov: **13 bodov**).

**Alternatívny (dištančný) spôsob výučby**

* Vyučovanie bude prebiehať prostredníctvom MSTeams v čase podľa rozvrhu.
* Práca priebežného hodnotenia I bude odovzdaná a vyhodnotená elektronicky.
* Priebežné hodnotenie II bude prebiehať prezenčne. V prípade nevyhnutnosti dištančnej formy záverečného hodnotenia sa toto hodnotenie bude konať formou testu prostredníctvom MSTeams.

**Hodnotenie:**

25 – 29 bodov: E (dostatočne)

30 – 34 bodov: D (uspokojivo)

35 – 39 bodov: C (dobre)

40 – 44 bodov: B (veľmi dobre)

45 – 50 bodov: A (výborne)

**Zásady prepisu nahrávok dialógu:**

* nepoužívať fonetickú transkripciu
* zaznamenávať iba výrazné odchýlky od ortoepickej normy (napr. znami, prfky, vlavo)
* z interpunkčných znamienok používať iba otáznik a úvodzovky (pri reprodukovanej reči)
* na označenie replík jednotlivých komunikantov zvoliť trojpísmenový kód predstavujúci prvé tri znaky z rodného mena komunikanta, príp. z jeho sociálnej roly (napr. PET – Peter, MAM – mama)

**Legenda značiek:**

**ABC (majuskula)** – nápadné zdôraznenie slabiky, príp. celého slova

**:** – expresívne využitie kvantity alebo predĺžená výslovnosť

**↓** – klesavá melódia

**↑** – stúpavá melódia

**→** – neukončená intonácia

**#** – kratšia pauza

**##** – dlhšia pauza

Dĺžka pauzy sa označuje podľa toho, ako ju vníma percipient, nemeria sa exaktne.

**@** – hezitačný zvuk

**...** – apoziopéza alebo proziopéza, nedokončené slovo, príp. chýba začiatok slova

**xxx** – nezrozumiteľné miesta

Zaznamenáva sa toľko radov xxx, koľko nezrozumiteľných slov bolo zachytených.

**∑** – slová alebo časti replík vyslovené viacerými komunikantmi súčasne

Interpretatívne poznámky o parajazykových a extrajazykových charakteristikách komunikácie sa

umiestňujú do **okrúhlych zátvoriek**.

**Ukážka:**

**DKO** **– dospelý komunikant**

**BAR – Barborka**

BAR: a budeme mať @ # zlatého retrievera # keď skončí zima NA JAR ↓ # ho budeme mať ↓ # už máme všetko ale psíka a obojok nemáme lebo nevieme aký bude mať krk ↓

DKO: a čo všetko máte? ↓

BAR: no takýto: čo sa drží (Barborka použije deiktické gestá) → # že sa to vysúva ↓ # a máme aj gumovú hračku psíka a zajačika → # aj košík máme → ##aj # aj všetko máme aj MISKU → ale @ # z tej čo sme mali pre Murka z tej bude # lebo @# zlatý retriever je @ # najviac → # najviac je ↓

DKO: čo je najviac? ↓

BAR: je ↓

DKO: že je ich najviac? ↑

BAR: je NAJVIAC ↓

DKO: ale čo najviac? ↓

BAR: že # že # že máš # že JE ako MY jeme ↓

DKO: AHA ↑ (smiech oboch komunikantov) # a čo s ním budeš robiť keď ho budeš mať? ↓

BAR: že mu # že mama niečo mu uvarí → a @ # no: # že # že mu budem nosiť je:sť → a tak ↓ že ho budeme kúpať ↓ a tak ↓ že # že mu budeme hádzať tak patyky že prines → a budeme ho cvičiť → a → # už neviem ↓